Erasmus+ izmenjava na Fachhochschule St. Pölten v Avstriji

V zimskem semestru podiplomskega študija 2016–2017 sem se odločila za Erasmus+ izmenjavo v Avstriji. Tam sem opravila vse izbrane študijske obveznosti. Glede na to, da sem bila edina Slovenka med Erasmus študenti (bilo nas je kar 50), edina »tuja« socialna delavka, da sem predavanja obiskovala z rednimi študenti, kjer so predavanja potekala v nemškem jeziku, sem se osebnostno zelo dobro počutila in osebnostno odrasla. Naučila sem se jezika, prav zaradi jezikovnih barier na samem začetku sem postala zelo dobra opazovalka okolice in govorice telesa, hkrati pa sem postala močna zagovornica dobrih praks v socialnem delu v Sloveniji. S pridobljenim znanjem sem vsekakor postala bolj kompetentna, samostojna in odločna.

Sama fakulteta (»višja šola«) je zelo prostorna, dostopna vse dni v tednu, 24 ur na dan. Zaradi prevelikega števila študentov, vpisanih v različne programe, ki jih institucija ponuja, smo po navadi študentje socialnega dela imeli predavanja na drugi lokaciji v bližini. Profesorji so bili zelo prijazni, vendar se niso vsi zavedali oz. so pozabljali, da med njimi sedi tuja študentka, ki ne obvlada jezika še do potankosti, zato so občasno prehajali na govor v dialektu. Ob opozorilu so svoj govor prilagodili, razen ene profesorice.

Rada bi pohvalila svojo koordinatorko, ki si je vedno vzela čas zame, me podpirala, bodrila, poslušala in me vabila na kosila v razne restavracije po mestu. Tako sem pridobila tudi vpogled v njihovo vsakdanje življenje, dinamiko, doživljanje samega mesta in seveda status v družbi.

Samo mesto je bolj mirne narave, ni veliko lokacij za študentske zabave. Tudi v študentskem domu je zelo mirno, včasih preveč za študenta iz Ljubljane, so pa na voljo tudi prostori za študentske zabave, vendar nikoli ni bilo nobenega večjega hrupa ali nemira. Erasmus študentje smo se vsaj enkrat na teden dobivali, se družili in pogovarjali. Tudi na izlete smo hodili, vse nas je pa združevala in držala skupaj študentska organizacija s fakultete. Odlično so opravljali svoje delo.

Nekoliko manj sem imela stika z rednimi študenti, saj sem na podlagi osebnega urnika imela predavanja z različnimi skupinami in letniki študentov. To mi je onemogočalo, da bi stopili v tesnejši stik. Dodatna težava morebiti tiči tudi v reku, ki pravi: »Avstrijci so bolj zaprt, težje dostopen narod«. Vsekakor pa povzročajo preglavice stroški – cena hrane, bivanja, javnega prometa in prostega časa. Svoj davek zahteva tudi odsotnost od doma, na kar se čez čas privadiš, naučiš se živeti sam, sam si organiziraš svoj urnik, sam razporejaš svoje aktivnosti in imaš kar precej prostega časa, ki sem ga sama izkoristila tako, da sem opravljala prakso na dveh lokacijah.

Pridobljena izkušnja je bila zelo pozitivna, enkratna, unikatna in sem vesela, da sem se na koncu vendarle odločila odpeljat novim izkušnjam naproti, kljub začetnim dilemam in strahovom. V celoti gledano sem dosegla svoj cilj, ki je temeljil na tem, da se naučim jezika, ga izpopolnim, pridobim nove kompetence, da se poučim, kako deluje njihov sistem pomoči, kako sami gledajo in kaj v njihovem sistemu pomeni socialno delo, kakšno vlogo imajo socialne delavke in delavci, ter kasneje najdem zaposlitev v tujini (ki sem jo že tudi pridobila kot pomoč pri nadomeščanju dopustov ali bolniških staležev). Zaradi doživljanja diskriminacije na podlagi etnične pripadnosti v lastni državi sem se v tujini počutila veliko bolj sproščeno, podprto in poslušano.